
A kóros méhlepényi keringés vizsgálata és következményei a perinatális kimenetel szempontjából

A placenta vasculaturájának épsége, a föto-placentáris kapcsolat adekvát működése a terhesség kimenetelét befolyásoló kritikus tényező. Kutatásunkban az ezekben bekövetkező károsodás újszülöttkori hatását vizsgáltuk, középpontba állítva a placenta diszfunkció jól diagnosztizálható és nyomon követhető következményét, az IUGR-t. Ezen kórkép növekedési retardációval és súlyos hemodinamikai és anyagcsere változásokkal jár, rövidtávon a perinatális adaptáció zavarát eredményezheti és hosszútávú hatásai sem elhanyagolhatóak.
Célunk az volt, hogy a terhesség alatt detektált placenta diszfunkcióra utaló eltérések és az anyai-magzati jólét mérlegelésével meghozott, a terhesség sorsát befolyásoló klinikai döntések (a korábbi terminálás, vagy az ellenkezője, a „watchful waiting”) milyen hatással vannak az újszülöttek perinatális adaptációjára.
Prospektív vizsgálatunkba 46 magzati növekedési elmaradás miatt flowmetriával követett gravidát válogattunk be. Újszülöttjeiket 5 csoportra osztottuk a terhesség kimenetele szerint. A kontroll csoportba azok kerültek, akiknek a növekedési elmaradás ellenére nem volt kóros áramlási paraméterük, időre születtek. A következő csoportot azok képezik, akiknél a kóros paraméter ellenére sem teljesült a szülésindukciós kritérium, ők sem lettek koraszülöttek. A koraszülöttként világra jött magzatokból 3 csoportot alkottunk. Az elsőbe kerültek, akiknél a szülésindukciót anyai okok (toxémia vagy HELLP szindróma progressziója) indokolták, melyek szintén a placenta diszfunkció következményei, az anyai oldalon. A másodikba a romló áramlási paraméterek, a harmadikba pedig az akut magzati veszélyállapot észlelése miatt hamarabb világra segített IUGR-ben szenvedő magzatok kerültek. A perinatális adaptáció felmérésére az elsőként mért laktát és glükóz értékeket vettük alapul.
A koraszülöttek glükóz értékei elmaradtak a normál értéktől, ami a méhen belüli tápanyaghiányt és a glikogénraktárak kimerülését jelzi, igazolva a placenta elégtelenség tényét. A laktát értékek az akut distresszt elszenvedett magzatoknál kiugróan magasak voltak a kialakult hipoxia miatt, ám a többi csoportnál nem tértek el szignifikánsan a kontroll csoporttól. Eredményeink alapján megállapíthatjuk, hogy a szoros követéssel és a helyesen megválasztott szülésindukciós kritériumokkal a koraszülöttség kockázata csökkenthető, úgy, hogy a perinatális kimenetel nem romlik.



